ANYKŠČIŲ RAJONO SAVIVALDYBĖS

TARYBA

SPRENDIMAS

DĖl PAGALBOS Į NAMUS IR DIENOS SOCIALINĖS GLOBOS ASMENS NAMUOSE PASLAUGŲ SKYRIMO, TEIKIMO IR MOKĖJIMO UŽ PASLAUGAS TVARKOS APRAŠO ir PAGALBOS Į NAMUS paslaugos kainos PATVIRTINIMO IR PRITARIMO DIENOS SOCIALINĖS GLOBOS ASMENS NAMUOSE PASLAUGos KAINAI

2014 m. lapkričio 18 d. Nr. 1-TS-445

Anykščiai

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 18 straipsnio 1 dalimi, Lietuvos Respublikos socialinių paslaugų įstatymo 13 straipsnio 1 dalimi ir 4 dalies 1, 2 ir 3 punktais, Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl socialinių paslaugų katalogo patvirtinimo“ 14.1 ir 17.1 punktais, Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 „Dėl socialinių paslaugų finansavimo ir lėšų apskaičiavimo metodikos patvirtinimo“, Lietuvos Respublikos euro įvedimo Lietuvos Respublikoje įstatymo 32 straipsnio 2 dalimi bei Nacionalinio euro įvedimo plano, patvirtinto Lietuvos Respublikos Vyriausybės 2013 m. birželio 26 d. nutarimu Nr. 604 „Dėl Nacionalinio euro įvedimo plano bei Lietuvos visuomenės informavimo apie euro įvedimą ir komunikacijos strategijos patvirtinimo“ 21 ir 25 punktais, Anykščių rajono savivaldybės taryba n u s p r e n d ž i a:

1. Patvirtinti Pagalbos į namus ir dienos socialinės globos asmens namuose paslaugų skyrimo, teikimo ir mokėjimo už paslaugas tvarkos aprašą (pridedama).

2. Patvirtinti Anykščių rajono socialinių paslaugų centro teikiamų pagalbos į namus paslaugų vienos valandos kainą – 2,32 Eur.

3. Pritarti Anykščių rajono socialinių paslaugų centro teikiamų dienos socialinės globos asmens namuose paslaugos vienos valandos kainai – 2,61 Eur.

4. Pripažinti netekusiu galios Anykščių rajono savivaldybės tarybos 2008 m. kovo 27 d. sprendimą Nr. TS-119 „Dėl Anykščių rajono socialinių paslaugų centro teikiamų pagalbos į namus pagrindinių paslaugų sąrašo ir teikiamų socialinių paslaugų kainų patvirtinimo“.

5. Nustatyti, kad šis sprendimas įsigalioja nuo 2015 m. sausio 1 d.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Meras	Sigutis Obelevičius

PATVIRTINTA

Anykščių rajono savivaldybės tarybos

2014 m. gruodžio 18 d. sprendimu Nr. 1-TS-445

PAGALBOS Į NAMUS IR DIENOS SOCIALINĖS GLOBOS ASMENS NAMUOSE PASLAUGŲ SKYRIMO, TEIKIMO IR MOKĖJIMO UŽ PASLAUGAS TVARKOS APRAŠAS

I. BENDROSIOS NUOSTATOS

1. Pagalbos į namus ir dienos socialinės globos asmens namuose paslaugų skyrimo, teikimo ir mokėjimo už paslaugas tvarkos aprašas (toliau – tvarkos aprašas) reglamentuoja pagalbos į namus ir dienos socialinės globos asmens namuose paslaugų skyrimo, teikimo ir mokėjimo už paslaugas tvarką Anykščių rajono savivaldybėje.

2. Tvarkos apraše vartojamos sąvokos atitinka Lietuvos Respublikos socialinių paslaugų įstatyme apibrėžtas sąvokas.

3. Pagalbos į namus paslaugų teikimo tikslas – užtikrinti kokybišką socialinių paslaugų, padedančių asmeniui (šeimai) tvarkytis buityje bei dalyvauti visuomenės gyvenime, teikimą asmens namuose.

4. Dienos socialinės globos asmens namuose paslaugų teikimo tikslas – užtikrinti kokybiškų socialinių paslaugų teikimą vaikams ir suaugusiems asmenims su negalia, senyvo amžiaus asmenims, atsižvelgiant į neįgaliųjų poreikius, gerinant jų gyvenimo kokybę bei užtikrinant neįgaliųjų socialinę integraciją.

5. Pagalbos į namus ir dienos socialinės globos asmens namuose paslaugas teisės aktų nustatyta tvarka teikia Anykščių rajono socialinių paslaugų centras (toliau – Socialinių paslaugų centras).

II. PAGALBOS Į NAMUS IR DIENOS SOCIALINĖS GLOBOS ASMENS NAMUOSE PASLAUGŲ SKYRIMAS

6. Pagalba į namus skiriama suaugusiems asmenims su negalia ir jų šeimoms, senyvo amžiaus asmenims ir jų šeimoms, vaikams su negalia ir jų šeimoms bei kitiems asmenims ir šeimoms, laikinai dėl ligos ar kitų priežasčių netekusiems savarankiškumo, deklaravusiems gyvenamą vietą Anykščių rajone, kuriems nustatytas pagalbos į namus poreikis.

7. Dienos socialinė globa asmens namuose skiriama vaikams ar suaugusiems asmenims su negalia, senyvo amžiaus asmenims, deklaravusiems gyvenamą vietą Anykščių rajone, kuriems nustatytas dienos socialinės globos poreikis.

8. Asmuo (vienas iš suaugusių šeimos narių) ar jo globėjas, rūpintojas, bendruomenės nariai ar kiti suinteresuoti asmenys, nurodę priežastį, dėl kurios asmuo pats negali to padaryti, dėl pagalbos į namus ir dienos socialinės globos asmens namuose paslaugų gavimo kreipiasi į socialinio darbo organizatorius pagal gyvenamąją vietą, užpildo prašymą – paraišką socialinėms paslaugoms gauti – SP-8 formą (toliau – prašymas–paraiška), patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“, ir pateikia šiuos dokumentus:

8.1. asmens tapatybę patvirtinantį dokumentą (pasą, asmens tapatybės kortelę, leidimą laikinai gyventi Lietuvoje (ne Europos Sąjungos valstybių narių piliečiams);

8.2. pažymą apie deklaruotą gyvenamąją vietą arba pažymą, patvirtinančią, kad asmuo yra įtrauktas į gyvenamosios vietos neturinčių asmenų apskaitą (jeigu šių duomenų nėra Lietuvos Respublikos gyventojų registre);

8.3. neįgaliojo pažymėjimą;

8.4. darbingumo lygio pažymą, išduotą Neįgalumo ir darbingumo nustatymo tarnybos (toliau –NDNT) prie Socialinės apsaugos ir darbo ministerijos;

8.5. specialiojo nuolatinės priežiūros (pagalbos) poreikio nustatymo pažymos kopiją (jei šis poreikis nustatytas);

8.6. specialiojo nuolatinės slaugos poreikio nustatymo pažymos kopiją (jei šis poreikis nustatytas) (kreipiantis dėl dienos socialinės globos asmens namuose paslaugos);

8.7. bendrosios praktikos gydytojo išrašą (forma Nr. 027/a);

8.8. teismo sprendimų dėl neveiksnumo nustatymo ir globėjo paskyrimo kopijas (jei dėl paslaugų teikimo kreipiasi neveiksnaus asmens globėjas);

8.9. pažymas apie asmens bei šeimos narių pajamas, jei šių duomenų nėra valstybės ir žinybiniuose registruose ir valstybės informacinėse sistemose.

9. Asmens pagalbos į namus ir dienos socialinės globos asmens namuose poreikis nustatomas vadovaujantis Asmens (šeimos) socialinių paslaugų poreikio nustatymo ir skyrimo tvarkos aprašu, patvirtintu Anykščių rajono savivaldybės tarybos 2010 m. liepos 29 d. sprendimu Nr. TS-249 „Dėl Anykščių rajono savivaldybės tarybos 2008 m. kovo 27 d. sprendimo Nr. TS-117 „Dėl asmens (šeimos) socialinių paslaugų poreikio nustatymo ir skyrimo tvarkos aprašo patvirtinimo“ pakeitimo“ .

10. Sprendimą dėl pagalbos į namus ir dienos socialinės globos asmens namuose paslaugų teikimo priima Anykščių rajono savivaldybės administracijos direktorius (toliau – Administracijos direktorius) ar jo įgaliotas asmuo Anykščių rajono savivaldybės socialinių paslaugų organizavimo komisijos (toliau – Socialinių paslaugų organizavimo komisija) teikimu.

11. Mokėjimo dydis už pagalbos į namus ir dienos socialinės globos asmens namuose paslaugas apskaičiuojamas vadovaujantis Mokėjimo už socialines paslaugas tvarkos aprašu, patvirtintu Anykščių rajono savivaldybės tarybos 2010 m. liepos 29 d. sprendimu Nr. TS-250 „Dėl mokėjimo už socialines paslaugas tvarkos aprašo tvirtinimo“ (toliau – Mokėjimo už socialines paslaugas tvarkos aprašas).

12. Asmens (šeimos) finansines galimybes mokėti už pagalbos į namus ir dienos socialinės globos asmens namuose paslaugas vertina ir konkretų mokėjimo dydį nustato atsakingas Anykščių rajono savivaldybės administracijos Socialinės paramos skyriaus (toliau – Socialinės paramos skyrius) specialistas.

13. Asmens (šeimos), teisės aktų nustatyta tvarka gaunančio (-ių) socialinę pašalpą, ar asmeniui (šeimai) sutikus mokėti visą pagalbos į namus ar dienos socialinės globos asmens namuose paslaugų kainą finansinės galimybės nevertinamos.

14. Priėmus sprendimą dėl pagalbos į namus ir dienos socialinės globos asmens namuose paslaugų teikimo ir įvertinus asmens (šeimos) finansines galimybes mokėti už šias socialines paslaugas, asmuo (šeima) ar jo globėjas, ar jo įgaliotas asmuo pasirašo Socialinių paslaugų apmokėjimo sutartį.

15. Socialinės paramos skyriaus specialistas duomenis apie asmeniui (šeimai) skirtą paslaugą surašo į Asmens (šeimos) registracijos kortelę, kurios formą įsakymu tvirtina Socialinės paramos skyriaus vedėjas. Asmens (šeimos) registracijos kortelė yra papildoma atsižvelgiant į duomenų pasikeitimus. Asmens (šeimos) registracijos kortelė saugoma Asmens (šeimos) socialinių paslaugų teikimo byloje Socialinės paramos skyriuje.

16. Duomenis apie pagalbos į namus ir dienos socialinės globos asmens namuose paslaugų skyrimą ir nutraukimą Socialinės paramos šeimai informacinės sistemos duomenų bazėje fiksuoja atsakingas Socialinės paramos skyriaus specialistas.

III. PAGALBOS Į NAMUS IR DIENOS SOCIALINĖS GLOBOS ASMENS NAMUOSE PASLAUGŲ TEIKIMO ORGANIZAVIMAS

17. Pagalbos į namus ir dienos socialinės globos asmens namuose paslaugos teikiamos Socialinių paslaugų centrui gavus sprendimą dėl šių paslaugų skyrimo. Jeigu tuo metu Socialinių paslaugų centras negali teikti paslaugų, asmuo pagal sprendimo datą ir numerį įrašomas į eilę gauti paslaugas. Socialinių paslaugų centras atsako už šių paslaugų teikimo eilės sudarymą ir paslaugų teikimo organizavimą.

18. Socialinių paslaugų centras, pradedant teikti pagalbos į namus ar dienos socialinės globos paslaugas asmens namuose, su asmeniu (globėju ar įgaliotu asmeniu) (toliau – asmeniu) pasirašo Paslaugų teikimo sutartį. Sutartyje nustatomos pagalbos į namus ar dienos socialinės globos asmens namuose paslaugų teikimo sąlygos, teikimo laikas, šalių teisės, pareigos ir kitos paslaugų teikimo bei nutraukimo sąlygos.

19. Paslaugų teikimo sutartį pasirašo asmuo, kuriam bus teikiamos pagalbos į namus ar dienos socialinės globos asmens namuose paslaugos, ar jo globėjas, ar įgaliotas asmuo ir Socialinių paslaugų centro direktorius ar jo įgaliotas asmuo.

20. Atsiradus galimybei teikti paslaugas asmeniui, kuris buvo įrašytas į eilę, centro darbuotojai pagal eilės sąrašą informuoja asmenį apie jam skiriamas pagalbos į namus ar dienos socialinės globos asmens namuose paslaugas. Jei asmuo, kuriam pagal eilės sąrašą skiriama paslauga, tuo metu atsisako gauti paslaugą, jis nukeliamas į laukiančiųjų paslaugos eilės pabaigą, o paslaugos teikimas siūlomas kitam pagal eilę. Paslaugos teikimą galima atidėti asmens gydymosi stacionarioje įstaigoje metu, jei pateikiamas raštiškas prašymas ir gydytojo pažyma.

21. Pagalbos į namus paslaugos teikiamos ne daugiau kaip 2 val. per dieną, iki 10 val. per savaitę. Paslaugų teikimo trukmę nustato Socialinių paslaugų centro socialiniai darbuotojai, atsižvelgdami į asmens paslaugų poreikį.

22. Pagalbos į namus paslauga susideda iš paslaugų, nurodytų Anykščių rajono socialinių paslaugų centro pagalbos į namus teikiamų pagrindinių paslaugų sąraše (1 priedas).

23. Dienos socialinės globos paslaugos asmens namuose teikiamos nuo 2 iki 8 val. per dieną, iki 5 dienų per savaitę. Paslaugų teikimo trukmę nustato Socialinių paslaugų centro socialiniai darbuotojai, atsižvelgdami į asmens paslaugų poreikį.

24. Dienos socialinės globos asmens namuose paslauga susideda iš paslaugų, nurodytų Anykščių rajono savivaldybės slaugos ir socialinių paslaugų bendro teikimo tvarkos aprašo, patvirtinto Anykščių rajono savivaldybės tarybos 2009 m. balandžio 30 d. sprendimu Nr. TS-141 „Dėl Anykščių rajono savivaldybės slaugos ir socialinių paslaugų bendro teikimo tvarkos aprašo patvirtinimo“, 4 priede.

25. Asmeniui laikinai išvykus, pagalbos į namus ar dienos socialinės globos asmens namuose paslaugų teikimas sustabdomas:

25.1. Asmeniui laikinai (iki 30 kalendorinių dienų) išvykus, pateikus raštišką prašymą, ar gydymosi metu, pateikus gydytojo pažymą, klausimą dėl pagalbos į namus ar dienos socialinės globos asmens namuose paslaugų teikimo sustabdymo sprendžia Socialinių paslaugų centras.

25.2. Asmeniui laikinai (daugiau kaip 30 kalendorinių dienų) išvykus, pateikus raštišką prašymą, ar gydymosi metu, pateikus gydytojo pažymą, klausimą dėl pagalbos į namus ar dienos socialinės globos asmens namuose paslaugų teikimo sustabdymo sprendžia Administracijos direktorius ar jo įgaliotas asmuo, gavęs Socialinių paslaugų organizavimo komisijos teikimą.

26. Jei pagalbos į namus ar dienos socialinės globos asmens namuose paslaugos asmeniui sustabdomos ilgiau nei 30 kalendorinių dienų (atostogų metu, dėl ilgesnio gydymo trukmės ir pan.), paslaugas gali gauti kitas asmuo pagal paslaugos teikimo laukiančiųjų eilę. Paslaugos pradedamos teikti Socialinių paslaugų centro direktoriaus sprendimu. Socialinių paslaugų centras per 3 darbo dienas apie tai informuoja Socialinės paramos skyrių.

27. Pagalbos į namus ir dienos socialinės globos asmens namuose paslaugų teikimas sustabdomas ir nutraukiamas Administracijos direktoriaus ar jo įgalioto asmens sprendimu Socialinių paslaugų organizavimo komisijos teikimu, gavus Socialinių paslaugų centro informaciją ir vadovaujantis Asmens (šeimos) socialinių paslaugų poreikio nustatymo ir socialinių paslaugų paskyrimo tvarkos aprašu, patvirtintu Anykščių rajono savivaldybės tarybos 2010 m. liepos 29 d. sprendimu Nr. TS-249.

28. Pasikeitus asmens, kuriam teikiamos pagalbos į namus ar dienos socialinės globos asmens namuose paslaugos, sveikatos būklei ar socialinėms aplinkybėms, socialinių paslaugų poreikį peržiūri ir vertina Socialinių paslaugų centro socialiniai darbuotojai. Jei reikia keisti paslaugų rūšį, Socialinių paslaugų centras dėl socialinių paslaugų pakeitimo kreipiasi į Socialinės paramos skyrių teisės aktų nustatyta tvarka.

IV. MOKĖJIMO UŽ PAGALBOS Į NAMUS IR DIENOS SOCIALINĖS GLOBOS ASMENS NAMUOSE TEIKIMĄ TVARKA

29. Pagalbos į namus paslaugos finansuojamos iš asmens lėšų ir Anykščių rajono savivaldybės biudžeto lėšų.

30. Dienos socialinės globos asmens namuose paslaugos finansuojamos iš asmens lėšų ir Lietuvos Respublikos valstybės biudžeto specialiųjų tikslinių dotacijų savivaldybės biudžetui asmeniui su sunkia negalia socialinei globai teikti lėšų.

31. Asmens mokėjimo dydis už suteiktas pagalbos į namus ir dienos socialinės globos asmens namuose paslaugas nustatomas individualiai, vadovaujantis Mokėjimo už socialines paslaugas tvarkos aprašu. Mokėjimo dydį už suteiktas paslaugas, atsižvelgiant į suteiktų paslaugų apimtis ir vadovaujantis Socialinių paslaugų apmokėjimo sutartimi, kas mėnesį apskaičiuoja Socialinių paslaugų centras.

32. Asmenims mokėjimas už pagalbos į namus paslaugas pirmiausia finansuojamas nustatytu asmens mokėjimo už paslaugas dydžiu, likusi paslaugos kainos dalis – iš savivaldybės biudžeto lėšų.

33. Asmenims su sunkia negalia dienos socialinės globos asmens namuose paslaugos pirmiausia finansuojamos nustatytu asmens mokėjimo už paslaugas dydžiu, likusi paslaugos kainos dalis – valstybės biudžeto tikslinės dotacijos savivaldybių biudžetui asmeniui su sunkia negalia socialinei globai teikti lėšų.

34. Asmenims su negalia dienos socialinės globos paslaugos pirmiausia finansuojamos nustatytu asmens mokėjimo už paslaugas dydžiu, likusi paslaugos kainos dalis - iš savivaldybės biudžeto lėšų.

35. Asmuo, gaunantis pagalbos į namus ar dienos socialinės globos asmens namuose paslaugas, pasikeitus jo (šeimos) pajamoms per 1 mėnesį nuo pajamų pasikeitimo dienos privalo apie tai pranešti Socialinių paslaugų centrui. Gavęs šią informaciją, Socialinių paslaugų centras per 5 darbo dienas informuoja Socialinės paramos skyrių.

36. Socialinės paramos skyrius, gavęs informaciją apie asmens (šeimos) pajamų pasikeitimą, ne vėliau kaip per 3 mėnesius nuo šios informacijos gavimo dienos iš naujo nustato asmens mokėjimo už paslaugą dydį. Perskaičiavus asmens finansines galimybes asmuo už suteiktas paslaugas moka nuo mėnesio, per kurį pasikeitė asmens mokėjimo už paslaugą dydis.

37. Asmuo už pagalbos į namus ir dienos socialinės globos asmens namuose paslaugas moka pagal Socialinių paslaugų apmokėjimo sutartį.

38. Pagalbos į namus ir dienos socialinės globos asmens namuose paslaugos asmeniui nutraukiamos, kai asmeniui paslaugos buvo sustabdytos ir neteikiamos ilgiau kaip 6 mėn.

39. Nutraukus paslaugų teikimą, asmuo už suteiktas paslaugas privalo atsiskaityti per 10 darbo dienų nuo sprendimo apie paslaugų nutraukimą gavimo dienos.

V. BAIGIAMOSIOS NUOSTATOS

40. Socialinių paslaugų centras atsako už kokybišką pagalbos į namus ir dienos socialinės globos asmens namuose paslaugų teikimą ir gautų savivaldybės biudžeto lėšų panaudojimą pagal paskirtį teisės aktų nustatyta tvarka.

41. Pagalbos į namus ir dienos socialinės globos asmens namuose paslaugų teikimą koordinuoja Anykščių rajono savivaldybės administracija.

42. Socialinių paslaugų centras Socialinės paramos skyriui kas ketvirtį iki kito mėnesio 15 d. ir kasmet iki kitų metų sausio 20 d. pateikia ataskaitas apie suteiktas pagalbos į namus ir dienos socialinės globos asmens namuose paslaugas.

43. Asmens (šeimos) socialinių paslaugų poreikio nustatymo ar asmens (šeimos) finansinių galimybių mokėti už jas vertinimo išvadas, sprendimus dėl šių paslaugų skyrimo asmuo ar kiti suinteresuoti asmenys gali apskųsti savivaldybės administracijos direktoriui arba Socialinių paslaugų priežiūros departamentui prie Socialinės apsaugos ir darbo ministerijos.

44. Ginčai dėl savivaldybės institucijos ar Socialinių paslaugų priežiūros departamento prie Socialinės apsaugos ir darbo ministerijos sprendimų (neveikimo) nagrinėjami Administracinių bylų teisenos įstatymo nustatyta tvarka.

______________

Pagalbos į namus ir dienos socialinės

globos asmens namuose paslaugų

skyrimo, teikimo ir mokėjimo už paslaugas tvarkos aprašo

1 priedas

ANYKŠČIŲ RAJONO SOCIALINIŲ PASLAUGŲ CENTRO

PAGALBOS Į NAMUS TEIKIAMŲ PAGRINDINIŲ PASLAUGŲ SĄRAŠAS

Eil. Nr.	Paslaugos pavadinimas	Paslaugos sudėtis	Pastabos
1.	Informavimas	Nemokamai
2.	Konsultavimas	Nemokamai
3.	Tarpininkavimas ir atstovavimas	Nemokamai
4.	Transporto organizavimas	Nemokamai
5.	Bendravimas	Nemokamai
6.	Pagalba rūpinantis asmens higiena ir priežiūra	6.1 pagalba prausiantis bei šukuojantis; 6.2 pagalba apsirengiant ir nusirengiant; 6.3 pagalba maudantis vonioje ar duše; 6.4 pagalba šukuojantis, karpant nagus; 6.5 pagalba keičiant patalynę.
7.	Pagalba apsirūpinant maisto produktais bei paruošiant maistą	7.1. maisto produktų pirkimas ir pristatymas į namus artimiausioje parduotuvėje; 7.2. ėjimas kartu su vaikštančiu asmeniu į kelias pasirinktas artimiausias parduotuves, parnešant nupirktus maisto produktus; 7.3 pagalba ruošiant maistą; 7.4 pagaminto maisto pašildymas; 7.5 pagalba valgant; 7.6. indų plovimas.	Į produktų pirkimo paslaugos teikimo trukmę įskaitomas laikas laukimo eilėse, nuėjimas į parduotuvę ir grįžimas iš jos.
8.	Pagalba buityje ir namų ruošoje	8.1. buto (namo) gyvenamųjų kambarių valymas bei grindų plovimas (virtuvės ir 1 kambario.); 8.2. buto (namo) langų valymas ir plovimas (1 kambario); 8.3. užuolaidų pakeitimas (1 kambario); 8.4. šviestuvų valymas ( 1 šviestuvo); 8.5. tualeto, vonios ar dušo, pirties patalpų valymas bei grindų plovimas; 8.6. virtuvės patalpų valymas bei grindų plovimas; 8.7. dulkių valymas nuo baldų ir buitinių prietaisų; 8.8 veidrodžių valymas; 8.9. šiukšlių surinkimas ir išnešimas; 8.10. drabužių spintos tvarkymas; 8.11. indaujos tvarkymas ir valymas; 8.12. šaldytuvo tvarkymas ir valymas; 8.13. viryklės ( kitų buitinių maisto gaminimo prietaisų) valymas; 8.14. virtuvinių spintelių tvarkymas ir valymas; 8.15. kriauklės valymas; 8.16. vonios valymas; 8.17 unitazo valymas; 8.18 skalbimas: 8.18.1. rankomis (iki 2 kg sausų skalbinių); 8.18.2 mechanine skalbimo mašina ( iki 5 kg); 8.18.3. automatine skalbimo mašina asmens namuose; 8.18.4. patalynės (rūbų) nunešimas (parnešimas) į/iš skalbyklos ( rūbų valyklos) 8.19. lyginimas ( iki 5 kg sausų skalbinių)
9.	Pagalba organizuojant asmens sveikatos priežiūrą	9.1. gydytojo iškvietimas į namus ar asmens užrašymas pas gydytoją; 9.2. asmens užrašymas pas specialistus; 9.3. vaistų išrašymo organizavimas; 9.4. vaistų pirkimas be asmens artimiausioje vaistinėje; 9.5. ėjimas kartu su vaikštančiu asmeniu į gydymo įstaigą, lydėjimas asmens pas gydytoją, vaisių pirkimas pasirinktoje asmens vaistinėje; 9.6. transporto paslaugos organizavimas; 9.7. asmens lydėjimas į respublikinės reikšmės gydymo ir reabilitacijos įstaigas; 9.8. greitosios medicininės pagalbos iškvietimas ir lydėjimas į rajoninės reikšmės gydymo įstaigą; 9.9. paslaugų gavėjo lankymas stacionarioje gydymo įstaigoje.	Į vaistų išrašymo ir pirkimo paslaugų teikimo trukmę įskaitomas laikas laukimo eilėse, nuėjimas į sveikatos priežiūros įstaigą, vaistinę ir grįžimas iš jų.
10.	Įvairių pavedimų vykdymo paslaugų teikimas	10.1. pagalba asmeniui apskaičiuojant mokesčius ir užpildant mokesčių knygeles; 10.2. pagalba asmeniui tvarkant įvairius dokumentus, renkant pažymas bei pateikiant atitinkamoms įstaigoms; 10.3. asmens lydėjimas į įvairias įstaigas ir iš jų.
11.	Pagalba atliekant bei organizuojant ūkinius darbus	11.1. malkų bei kieto kuro atnešimas; 11.2. krosnies iškūrenimas; 11.3. krosnies pakuro išvalymas ir pelenų išnešimas; 11.4. vandens atnešimas; 11.5. sniego valymas nuo kiemo takelių; 11.6. kiemo takelių šlavimas; 11.7. malkų pirkimo, atvežimo, supjovimo ir sudėjimo į sandėlį darbų organizavimas; 11.8. smulkaus gyvenamųjų patalpų remonto organizavimas.

__________________________________________